Festival vina i ukljeve u Virpazaru uživa ugled kao regionalno priznata i atraktivna poljoprivredno-turistička manifestacija na koju smo svi ponosni. Za opštinu Bar uspješnost ovog festivala označava ostvarivanje rezultata i ciljeva ravnomjerne razvojne politike koju realizujemo na nivou lokalne uprave – istakla je potpredsjednica ove opštine Tanja Spičanović.

Festival vina i ukljeve u Virpazaru jedna je od najdugovječnijih smotri ovog tipa u državi, a kvalitetom, autentičnošću i zadovoljstvom posjetilaca opravdao je postojanje. Mala varoš nadomak Skadarskog jezera okupila je 23. put posjetioce iz države i regiona željnih da slasne zalogaje ribe zaliju jakim, oporim crmničkim vinom, prošetaju obalom čarobnog jezera i razgale se uz bogat kulturno-zabavni program.

Spičanović je rekla da nije bilo lako utemeljiti ovaj festival.

– Vrijeme i okolnosti u kojima je to urađeno obavezuju nas da odamo priznanje vizionarstvu onih koji su pokrenuli, a koji su, prije svega, bili vođeni ljubavlju prema pitomom kraju i željom da njegove proizvode prikažu i promovišu širom Crne Gore, pa i van nje. Isto kao što je njihova početna pokretačka vizija bila snažna, takva je i podrška opštine koja je, prepoznajući značaj ove manifestacije, omogućila da festival zaživi i da nastavi da traje- kazala je Spičanović.

Festival je, prema njenim riječima, bio prvijenac koji je krčio put svim ostalim, sličnim manifestacijama koje se danas održavaju u Crnoj Gori i barskoj opštini slaveći njenu raznolikost i bogatstvo lokalnih proizvoda.

– Opština Bar podstiče i investira značajna sredstva u razvoj poljoprivrede, između ostalog, u razvoj vinogradarstva i podrumarstva sa ciljem zasnivanja novih i modernizaciju postojećih proizvodnih zasada, nabavku agrotehničke opreme i pogona za preradu, izgradnju infrastrukture i sistema za navodnjavanje – navela je Spičanović.

Savjetovala je izlagačima da zadrže nadaleko čuveno gostoprimstvo i vrhunski kvalitet proizvoda.

– Naše je da podsticajnim mjerama osluškujemo vaše potrebe i zajedničkim naporima izgradimo brend koji Bar zaslužuje – podvukla je Spičanović.

Turistička organizacija Bar, kako je podsjetila, od 1996. godine podržava Festival vina i ukljeve, a direktor ove organizacije Emil Kukalj kazao je da Festival vina i ukljeve na najbolji način promoviše ovaj kraj, tradiciju, te ono što rade vrijedni domaćini.

– Da smo na dobrom putu svjedoči što iz godine u godinu sve više turista posjećuje crmnički kraj i Skadarsko jezero. Turistička organizacija Bar sa zadovoljstvom podržava ovaj festival, uključuje se kako finansijski, tako i organizaciono. Radićemo to i ubuduće. Ovo je pravi način da predstavimo domaće proizvode i našim građanima i turistima. Vjerujem da ćemo u budućnosti biti svjedoci da će festival biti još veći i privlačiti još više gostiju. Domaćinima želim uspješnu prodaju, a posjetiocima dobar provod – kazao je Kukalj.

Predsjednik Mjesne zajednica Crmnica Tomo Ukšanović ocijenio je da je kvalitet na evropskom nivou.

– Sva naša vina ove godine su izuzetnog kvaliteta – zadovoljan je Ukšanović.

Organizatori su za posjetioce pripremili 280 kilograma ukljeve i 200 litara vina za degustaciju.

Najbolja pjesma o vinu Ivanka Leković

Pjesma “Opet o vinu”, poslata pod šifrom “Crveno i crno”, novinarke Radio Bara i Bar Infa Ivanke Leković jednoglasno je odabrana za najbolju pjesmu na Festivalu vina i ukljeve u Virpazaru. Drugo mjesto pripalo je pjesmi “Amanet”, poslata pod šifrom “Džemper za vinograd”, autorke Sanje Milatović, a treća pozicija pripala je numeri “Vinska čarolija”, pod šifrom “Let”, autora Vladislava Vlahovića.

– Treći put sam učestvovala na konkursu za odabir najbolje pjesme o vinu. Jednom sam dobila treću, a prije dvije godine moja pjesma je bila proglašena za najbolju. Nekada je iz Radija pjesme slala koleginica Cica Pavlović, koja, nažalost već godinu i po nije sa nama… Ona me je i “uvukla” u ovu priču – kazala je Leković.

Proizvodnja

Arsenije Plamenac sa porodicom bavi se proizvodnjom vina. Na Festivalu vina i ukljeva učestvuju od prve manifestacije

– Ovogodišnji kvalitet vina je dobar. Baš smo zadovoljni – rekao je Plamenac ističući da godinama sa nestrpljenjem i pozitivnom euforijom iščekuju Festival vina i ukljeve.

Milorad Globarević kaže da ovogodišnji Festival vina i ukljeve prati lijepo vrijeme, ali je posjeta malo slabija nego prethodnih godina.

– Isti su proizvodi, prepoznatljivi na našem štandu- vino, rakija, likeri, med…. Najviše radimo supruga Budimka, a djeca pomognu koliko stignu. Uglavnom, zadovoljni smo, a još smo srećniji kad nam se kupci vraćaju – rekao je Globarević.